Diari Oficial de la Generalitat Valenciana


Sumari del DOGV 9753, del 27-12-2023 (2023/13294)

RESOLUCIÓ de 21 de desembre 2023 del director general d'Urbanisme, Paisatge i Avaluació Ambiental sobre el reajustament pressupostari i l'ampliació del termini de resolució del procediment de concessió d'ajudes per a l'elaboració d'instruments de planejament de minimització d'impactes territorials per a l'exercici 2023, convocades per la Resolució de 21 de juny de 2023, de la Direcció General d'Urbanisme (DOGV 9627 de juny de 2023).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9753

Data del DOGV
:   27-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/13473


Data del document
:   21-12-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Anàlisi jurídica

 Descriptors 

:   * Conselleria de Medi Ambient, Aigua, Infraestructures i Territori

RESOLUCIÓ de 21 de desembre 2023 del director general d'Urbanisme, Paisatge i Avaluació Ambiental sobre el reajustament pressupostari i l'ampliació del termini de resolució del procediment de concessió d'ajudes per a l'elaboració d'instruments de planejament de minimització d'impactes territorials per a l'exercici 2023, convocades per la Resolució de 21 de juny de 2023, de la Direcció General d'Urbanisme (DOGV 9627 de juny de 2023). [2023/13920]  
Mitjançant l'Ordre 3/2023, de 8 de maig, de la Conselleria de Política Territorial, Obres Públiques i Mobilitat, es van aprovar les bases reguladores per a la concessió, en règim de concurrència competitiva, de subvencions destinades als municipis de la Comunitat Valenciana per a l'elaboració d'instruments de documents urbanístics relacionats amb la minimització d'impactes territorials, d'ara en avant, Ordre 3/2023.  
  
La referida ordre es va publicar en el Diari Oficial de Generalitat Valenciana (DOGV) núm. 9593, de d'11 de maig de 2023.  
Per Resolució de 21 de juny de 2023, de la Direcció General d'Urbanisme es van convocar, per a l'exercici 2023, les subvencions destinades per a l'elaboració dels instruments de planejament de minimització d'impactes territorials (PEMIT) regulades en l'Ordre 3/2023. Esta resolució es va publicar en el DOGV núm. 9627, de 28 de juny de 2023.  
  
En esta convocatòria s'establix que l'import global màxim destinat a estes subvencions ascendix a cinc-cents mil euros (500.000 €) i es finança a càrrec de la línia de subvenció S8547000, capítol VII, Programa 97.73.13.960.07 d'urbanisme, del pressupost de la Generalitat per a 2023.  
L'apartat tretze de la convocatòria es referix a la resolució i notificació de la convocatòria establint que la resolució del procediment serà dictada i notificada als ajuntaments beneficiaris mitjançant la seua publicació en el DOGV, en el termini màxim de sis mesos a partir de l'endemà de la publicació de la convocatòria, sense perjudici del que es disposa en l'article 22 de la Llei 39/2015, d'1 d'octubre, del procediment administratiu comú de les administracions públiques (LPAC), indicant que transcorregut este termini sense que s'haguera dictat resolució expressa, els sol·licitants podran entendre desestimades les seues pretensions per silenci administratiu en els termes previstos en la normativa reguladora del procediment administratiu comú.  
  
Així mateix, la base quarta de l'Ordre 3/2023 establix que la resolució del procediment de concessió serà dictada i notificada als ajuntaments beneficiaris en el termini màxim de sis mesos a partir de l'endemà de la publicació de la convocatòria, transcorregut el qual sense que s'haja dictat resolució expressa les sol·licituds podran entendre's desestimades, de conformitat amb l'article 25 LPAC.  
També disposa l'esmentada base que el termini per a dictar la resolució de concessió podrà ser ampliat d'acord amb l'article 23 de l'LPAC.  
D'acord amb el que es disposa en este apartat, i tenint en consideració que la data de publicació en el DOGV de la convocatòria és el 28 de juny de 2023, el termini per a resoldre la concessió de les ajudes convocades finalitzaria el pròxim 28 de desembre de 2023.  
Amb data 3 de novembre de 2023, es va publicar en el DOGV núm. 9717, l'Ordre 13/2023, de 27 d'octubre, de la Conselleria d'Hisenda, Economia i Administració Pública, per la qual es regulen les operacions de tancament de l'exercici 2023 en relació amb la comptabilitat de la Generalitat i determinats organismes autònoms, que fixa el 30 de novembre de 2023 com a data límit, en els termes establits en el seu article 2, per a la tramitació d'expedients i documents comptables sobre compromís o disposició de despesa (D).  
  
«Article 2. Recepció i tramitació d'expedients i documents comptables  
1. El termini per a la tramitació i entrada en les intervencions delegades dels documents comptables de retenció (RA), autorització (A), compromís o disposició de la despesa (D), en fases successives o simultànies en un sol acte, finalitzarà el 30 de novembre, tant per a documents d'exercici corrent com d'exercicis posteriors. Tot això, sense perjudici de les particularitats derivades, si és el cas, del que es disposa en els articles següents.»  
Atesa la complexitat tècnica de l'estudi de documentació aportada juntament amb les sol·licituds, unit a la impossibilitat d'habilitar mitjans humans, ha resultat impossible resoldre la convocatòria de les subvencions destinades per a l'elaboració dels PEMIT regulades en l'Ordre 3/2023 (DOGV 9627, 28.06.2023), tenint en compte els terminis establits en l'Ordre 13/2023, de 27 d'octubre, sobre operacions de tancament de l'exercici 2023.  
Amb data 16 de desembre de 2023, el subdirector general d'Urbanisme emet proposta de resolució.  
Als fets anteriorment exposats li són aplicable els següents:  
  
  
Fonaments de dret:  
- Sobre la competència per a dictar la present resolució  
L'article 160, apartat 4, de la Llei 1/2015, de 6 de febrer, d'hisenda pública, del sector públic instrumental i de subvencions, atribuïx, entre altres, la competència per a la concessió de subvencions en règim de concurrència competitiva, a les persones titulars de les conselleries en els seus respectius àmbits, en este cas l'actual Conselleria de Medi Ambient, Aigua, Infraestructures i Territori, anteriorment Conselleria de Política Territorial, Obres Públiques i Mobilitat.  
Mitjançant Resolució de 23 de juliol de 2019, del conseller de Política Territorial, Obres Públiques i Mobilitat, sobre delegació de l'exercici de competències en determinats òrgans de la Conselleria, DOGV núm. 8600, de 26 de juliol de 2019, es delega a favor de les persones titulars de les direccions generals d'esta conselleria, entre altres, les competències relacionades en l'apartat quart, punt 10:  
«10. La resolució dels procediments per a la concessió de subvencions i transferències corrents i de capital, incloses la retenció de crèdits, autorització de la despesa, la disposició de crèdits, el reconeixement de les obligacions i les corresponents propostes de pagament a favor de la persona beneficiària, i de revocació i reintegrament de subvencions, i la facultat per a procedir al reajustament de les anualitats, així com qualssevol incidències derivades de la tramitació d'estos.»  
  
D'altra banda, l'article 23, apartat 1, de la Llei 39/2015, del procediment administratiu comú de les administracions públiques, establix que l'òrgan competent per a resoldre, a proposta, si és el cas, de l'òrgan instructor o el superior jeràrquic de l'òrgan competent per a resoldre, podrà acordar de manera motivada l'ampliació del termini màxim de resolució i notificació, i este no podrà ser superior a l'establit per a la tramitació del procediment.  
En la convocatòria s'establix en l'apartat onze que l'òrgan competent per a la instrucció del procediment és la subdirecció general competent en matèria d'urbanisme i en l'apartat tretze que l'òrgan competent per a resoldre la convocatòria és la direcció general amb competències en matèria d'urbanisme.  
Per tant, la competència per a resoldre sobre l'ampliació de termini per a resoldre i reajustament pressupostari la té el director general d'urbanisme, paisatge i avaluació ambiental.  
  
- Sobre la necessitat d'ampliació de termini per a resoldre  
A causa de la complexitat tècnica de valoració de les sol·licituds, sense que es puga habilitar mitjans personals per a complir el termini de 6 mesos fixat per a resoldre el procediment, tenint en compte, a més a més que el termini ha sigut reduït de facto per l'Ordre 13/2023, de 27 d'octubre, de la Conselleria d'Hisenda, Economia i Administració Pública (DOGV 9717, 03.11.2023), és necessari ampliar el termini màxim de resolució i notificació per un període de quatre mesos, que finalitzarà el 28 d'abril de 2024.  
En el procediment d'anàlisi de les sol·licituds, s'ha considerat que tenint en compte que l'objectiu últim de la subvenció és la minimització d'impacte territorial s'ha procurat que els documents a subvencionar no patisquen de justificació adequada respecte al compliment de la parcel·lació de característiques rurals, i de la delimitació de l'àmbit, com així establix l'article 228 del TRLOTUP, i evitar així que en la posterior tramitació urbanística poguera ser inadmés a tràmit o poguera no ser resolt favorablement per les causes esmentades. Tot això, ha comportat un major treball d'estudi respecte de les sol·licituds i documentació presentada.  
Atés que l'article 23 de l'LPAC permet excepcionalment l'ampliació del termini màxim per a resoldre i, tenint en compte que les circumstàncies actuals ho justifiquen i aconsellen, tal com s'ha exposat prèviament, es fa necessari ampliar en quatre mesos el termini de resolució de les subvencions destinades per a l'elaboració dels PEMIT regulades en l'Ordre 3/2023 i convocades mitjançant Resolució de 21 de juny de 2023, de la Direcció General d'Urbanisme (DOGV 9627, 28.06.2023).  
  
  
- Sobre el finançament de la convocatòria  
El finançament de les subvencions convocades per mitjà de Resolució de 21 de juny de 2023, era a càrrec de la línia de subvenció S8547000, capítol VII, Programa 53.54.54.194.87 d'urbanisme, del pressupost de la Generalitat per a 2023.  
Tenint en compte que la convocatòria serà resolta en l'exercici pressupostari 2024, s'ha de procedir a la tramitació de l'oportú expedient de reajustament pressupostari.  
  
D'acord amb els antecedents de fet i els fonaments de drets anteriorment exposats, resolc:  
  
Primer  
Ampliar en quatre mesos el termini màxim per a resoldre la concessió de les subvencions convocades mitjançant Resolució de 21 de juny de 2023, del director general d'Urbanisme, per a l'elaboració dels instruments de planejament de minimització d'impactes territorials, DOGV núm. 9627, de 28 de juny de 2023, que finalitzarà el 28 d'abril de 2024.  
Per Resolució de 21 de juny de 2023, de la Direcció General d'Urbanisme, es van convocar, per a l'exercici 2023, les subvencions destinades per a l'elaboració dels instruments de planejament de minimització d'impactes territorials (PEMIT) regulades en l'Ordre 3/2023. Esta resolució es va publicar en el DOGV núm. 9627, de 28 de juny de 2023.  
  
  
Segon  
Procedir al reajustament de les anualitats a les quals s'ha d'imputar el pagament de les subvencions convocades per Resolució de 21 de juny de 2023, de la Direcció General d'Urbanisme, destinades a l'elaboració dels instruments de planejament de minimització d'impactes territorials, DOGV núm. 9627, de 28 de juny de 2023, en els termes següents:  
  
La quantia de l'exercici 2024 queda supeditada als crèdits que per a este exercici es consignen a este efecte en el pressupost de la Generalitat.  
  
Tercer  
Publicar la present resolució en el Diari Oficial de la Generalitat Valenciana, a l'efecte de notificació a les persones interessades.  
Esta resolució esgota la via administrativa i, en contra d'esta, podrà interposar-se potestativament un recurs de reposició davant este òrgan en el termini d'un mes comptat des de l'endemà de la publicació, de conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici que s'utilitze qualsevol altra via que es considere oportuna.  
Contra el resolc sobre l'ampliació de termini en l'apartat primer de la part dispositiva d'esta resolució no es pot interposar cap recurs, de conformitat amb el que es disposa en l'article 23.2 de Llei 39/2015, d'1 d'octubre, del procediment administratiu comú de les administracions públiques.  
  
València, 21 de desembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.